《甬东吕山人自蓟复游晋，因览天海，骊歌有赠》
明代·戚继光

道辟在重华，道隐在素王。其流蔚无尽，散之丘壑旁。

抗志倘弗徇，草木增芬芳！卓哉吕家二，又称四明狂。

一与五岳盟，托瞩殊未央。论交齐显遁，和歌叶宫商。

少微丽中天，海宇挹精芒。长啸断虹霓，坐客慨且慷。

逸驾不可攀，白云载翱翔。孤竹留丛祠，千里携椒浆。

清风飒然来，参差开君裳。三叹怀伊人，圣贤亦摧藏。

枯卉带寒澌，古碛啼蛩螀。事去能复征，山川郁相望。

余愧老抱关，投袂暂徜徉。蚤岁阻越徼，暮龄逢燕疆。

遂此平生欢，十日为持觞。但识径寸丹，无嗟颠毛苍！

愿言往从之，王命或靡遑。铅椠大有权，戈戟分余光。

行游固莫偕，欢燕诚难忘！出门歧路多，雨雪纷河梁。

还问御者期，离合岂必常？所至猿鹤迎，何异归旧乡？

婚嫁谅已毕，松菊任其荒。顾谓向子平，遐举非柴桑。

为君赋骊驹，君马玄以黄。

作者简介：戚继光（1528年11月12日－1588年1月5日），字元敬，号南塘、孟诸，山东登州（今山东蓬莱市）人，祖籍濠州定远（今安徽定远县）。明朝抗倭名将，杰出的军事家、书法家、诗人。戚继光风流倜傥，爱好读书，世袭登州卫指挥佥事，联合俞大猷等抗击倭寇十余年，扫平为祸多年的倭患，确保了沿海人民的生命财产安全。万历十三年（1585年），受到弹劾的戚继光，被罢免回乡。万历十六年，病死于家中，时年六十一，谥号武毅。